2 vas ná moord in GreytownArgieffoto Twee verdagtes is vandeesweek in hegtenis geneem vir die moord op ’n 67-jarige man van Greytown in KwaZulu-Natal. Lt.kol. Thulani Zwane, woordvoerder van die polisie, het gesê Mqondeni Zondi was Maandag omstreeks 14:00 op reis op die D77 Ntembisweni-pad toe drie gewapende mans in ŉ voertuig dié pad versper het. Zondi se motor is tot stilstand gedwing waarna die mans hom uit sy bakkie gesleep en in die kop geskiet het. Hy is op die toneel dood. Volgens Zwane het die drie verdagtes daarna die man se bakkie aan die brand gesteek en toe op die vlug geslaan. Zondi se liggaam is later deur ŉ boer in die omgewing gevind waarna ŉ saak van moord en kwaadwillige beskadiging van eiendom by die polisie aanhanging gemaak is. ’n Verdagte (30) is kort daarna deur die polisie in Ntembisweni opgespoor nadat hy in die besit van ’n vuurwapen met 18 patrone betrap is. Dié vuurwapen is gestuur vir ballistiese toetse om te bevestig of dit voorheen in ander misdade in Greytown en omliggende gebiede gebruik is. Die man was ook in besit van die voertuig waarin die verdagtes die betrokke dag die pad versper het en hy is in hegtenis geneem. Verdere ondersoek het die polisie Donderdag na ŉ tweede verdagte (28) in Makhabeleni naby Kranskop gelei. Die man is op die plek in hegtenis geneem. Die twee mans sal Maandag in die Greytown-landdroshof verskyn in verband met die moord op Zondi. Die polisie is steeds op soek na ’n derde verdagte, het Zwane gesê.